Løvenskiold Skog As

Postboks 38 Skøyen

0212 OSLO

|  |  |  |  |  |
| --- | --- | --- | --- | --- |
| Saksbehandler / telefon Lisbet Hougaard Baklid / | Vår referanse: 24/7559-6 | Deres referanse: |  | Dato: 12.08.2025 |

Svar på søknad om utvidet hogst i marka - gnr 15 bnr 1 - del av Skinnskattlia - Oslo  
Felt 336451

**Saksopplysninger og områdebeskrivelse**

Det er søkt om hogsttillatelse i bestand 336451 på gnr 67 bnr 1 med hovednummer gnr 15 bnr 1 i Oslo kommune. Grunneier er Carl Otto Løvenskiold, og driften administreres av Løvenskiold Skog AS. Bestandet ligger i området mellom Skinnskattlia og Lomtjern helt nord i Oslos del av Nordmarka. Hogsten befinner seg i Nordmarka som er innenfor virkeområdet for Markaforskriften.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Bestand**  336451 | |  | | --- | | **TiltaksID i kart** | |  | |  | | 11197 | |  | | **Bonitet**  G14 | **Alder (år)**  100-105 | **Hogstkl.**  5 | **Areal (daa)**  30 | **Hogstform**  Flatehogst |

Det er søkt om flatehogst fordelt på en flate med et samlet uttak på 600 m3. Utkjøring av tømmer og velteplass antas å bli mot skogsbilveien mellom Måsjøkrysset og Måsjømyra.

Skogen som skal avvirkes består hovedsakelig av gran og furu og noe lauvtrær.

Det ble godkjent hogst av en liten flate på 9 dekar høsten 2024 med saksnummer 24/7559-4. Søker ønsker nå å utvide denne flaten til 30 dekar med begrunnelse at bestandets vekst og sunnhet er svekket. Søker ønsker å sette igjen noen graner med dypere krone som livsløpstrær spredt på flaten, for å dempe inntrykket av flaten fra stien.

Planlagt foryngelsesmetode er naturlig foryngelse og planting.

**Viktige hensyn**

*Markaforskriften*

Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

*Naturmangfoldloven*

Prinsippene i naturmangfoldloven (nml) §§ 8 - 12 skal legges til grunn som retningslinjer

ved utøving av offentlig myndighet, og vurderingen skal fremgå av beslutningen, jf. nml §7.Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

**Vurdering**

*Friluftsliv*

Kartinnsynsløsningen ut.no viser at det er merket DNT-sti vest i det omsøkte feltet. Det er ingen turisthytter i umiddelbar omkrets nærmere enn 5 km. I omtrent den samme traseen som den merkede turstien viser i Skiforeningens løypekart at det er en oppkjørt, ikke-preparert skiløype. På sommerføre antas at skogsbilveien i en viss grad brukes av syklister. Utfartsparkering er mer enn 5 km fra feltet.

Ifølge Naturbase er området som feltet inngår i, et viktig turområde, og bruksfrekvensen er svært lav.

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift og hogst ved tursti og skiløype og om hogst ved utkjørsel av driftsvei på skogsbilvei. Skiforeningen skal varsles om hogsten før oppstart av driften om hogstens varighet dersom den skjer vinterstid.

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet.

*Landskap*

Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Hogstene er meldt inn som flatehogst og vil/vil ikke overstige arealbegrensningen i området.

Det omsøkte feltet ligger ca. 446-470 m.o.h. og heller mot øst i øst og ellers mot sør.

I henhold til forskriften skal ved utvidelse av eksisterende flater ikke summen av nye og eldre flater være større enn 30 dekar. For å unngå vesentlige kanteffekter av flatene er gjeldende forvaltningspraksis et krav om minimum 40 meter mellom hogstflater der tilgrensende eksisterende flate ikke har ungskog med gjennomsnittlig høyde lik eller over 2 meter. Der det er fare for rotvelt slik at de 40 meter reduseres, må mer kantsone settes igjen. Det tillates lukkede hogstformer innenfor de samme 40 meterne i det omsøkte feltet mot det nærmeste feltet 9628/337453 i nord som det ble godtatt hogst i vårt brev av 15.11.2024.

For felter med omsøkt flatehogst skal det settes igjen livsløpstrær så spredd utover flaten som mulig, og disse bør være blant de eldste trærne i bestandet med god stabilitet mot vind. På felter med flatehogst i ensjiktet skog kan opptil 50 % av livsløpstrærne bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogstflater og skape grunnlag for mer variasjon og større naturmangfold.

*Kulturminner*

Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Byantikvaren varsles, og arbeidet stanses midlertidig i påvente av godkjenning fra kulturminnemyndigheten.

*Markfuktighet og bekker*

Ved søk i Kilden er det funnet fuktige drog med fuktighet i dybde 0-25 cm. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-.

*Andre relevante forhold*

Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året.

*Vurdering etter Naturmangfoldloven*

Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase, Artsdatabankens Artskart og Oslo kommunes Naturkart der følgende utvalgskriterier satt:

1. Rødlistearter, jf. Norsk Rødliste 2021
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper

Det er ikke gjort funn av truede arter i Artskart eller Oslo kommunes Naturkart. Funn i Naturbase viser at det i et større område er registrert fiskeørn, *Pandion haliaetus*. Vi antar at det ikke vil være reir i det omsøkte feltet sett ut fra beliggenhet i forhold til vann/tjern/innsjøer. Likevel fraråder vi hogst i hekkeperioden for fugl. Det er ikke funnet øvrige verdier av biologisk mangfold.

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).

**Landbrukssjefens vedtak**

Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for hogst i bestand 336451 på gnr 67 bnr 1 med hovednummer gnr 15 bnr 1 i Oslo kommune med følgende vilkår:

1. Det tillates lukkede hogstformer innenfor 40 meter avstand i det omsøkte feltet mot det nærmeste feltet 9628/337453 i nord som det ble godtatt hogst i vårt brev av 15.11.2024.
2. Det skal tas hensyn til fuktige drog med bevaring av en andel trær i disse.
3. Edellauvtrær skal bevares.
4. Bjørk skal i stor grad bevares.
5. Livsløpstrær skal gjensettes jevnt i bestandet.
6. Drift skal legges opp slik at driftsvei i terrenget krysses minimalt over fuktige drog. Ved kryssing av bekk skal det bygges midlertidig bru.
7. Eventuelle stier og skiløyper skal ryddes for hogstavfall før avslutning av drift.
8. Terrengskader som følge av driften, skal utbedres innen avslutning av driften eller snarest mulig etter ut fra fuktforholdene i terrenget.
9. Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter.
10. Skiforeningen skal varsles om driften før start og etter avslutning om hogst skal utføres på vinterstid.
11. Det forutsettes at tømmer bringes fram til skogsbilvei, og det skal tas hensyn til allmennheten ved utkjøring på skogsbilvei.

**Klageadgang**

Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen.

| Vedlegg: |
| --- |
| Søknad om utvidet hogst i marka - gnr 15 bnr 1 - Oslo |
| kart\_hogstmelding\_111973729768612400372714.pdf |

Med hilsen

Regionkontor landbruk

|  |  |
| --- | --- |
| Knut Samseth | Lisbet Hougaard Baklid |
| landbrukssjef | rådgiver |

Dette dokumentet er elektronisk godkjent og sendes uten signatur.

| Vedlegg: |
| --- |
| Søknad om utvidet hogst i marka - gnr 15 bnr 1 - Oslo |
| kart\_hogstmelding\_111973729768612400372714.pdf |

| Kopi til: |  |  |  |
| --- | --- | --- | --- |
| Dnt Oslo Og Omegn | Postboks 7 Sentrum | 0101 | Oslo |
| Naturvernforbundet I Oslo Og Akershus | Sognsveien 231 | 0863 | Oslo |
| Oslo Og Omland Friluftsråd | Storgata 28A | 0184 | Oslo |
| Skiforeningen - Foreningen Til Ski-Idrettens Fremme | Kongeveien 5 | 0787 | Oslo |